text: La cara fosca dels LEDs blancs - Levante-EMV
  07·08·12 | 08:30
  Observe amb estupor amb quina alegria algunes administracions públiques lloen els dispositius LED´s per a ús de l´enllumenat públic i en promouen la seua instal·lació massiva habilitant línies de finançament espectaculars en temps de crisi. Tanmateix els experts en la matèria no estan del tot convençuts de les bondats d´aquesta nova tecnologia.
  En aquest tema s´ha menystingut un aspecte, del qual sí que se´n té evidència científica: els LEDs blancs per l´enllumenat són perjudicials per al medi ambient i la salut humana. No és una opinió, és una constatació a què han arribat molts grups d´investigació d´arreu del món i en diverses àrees.
  La llum blanca conté tots els colors de l´espectre. En especial, la component blava és fonamental per emblanquir la llum. Les conseqüències de la presència significativa del color blau en una llum blanca nocturna sobre la biodiversitat són importants sobre les poblacions de moltes espècies. Però és als insectes, un 80% dels quals són nocturns, que l´enllumenat exterior blanc els provoca alteracions més visibles, puix són atrets, captivats i extrets del seu hàbitat natural, amb conseqüències sobre els humans i sobre els seus predadors.
  L´ús indiscriminat de llums blancs durant la nit també té conseqüències per a la salut humana. Segons el Laboratori de Cronobiologia de la Universitat de Múrcia, el seu component blau altera el sistema circadià, pel qual els ritmes fisiològics es coordinen amb l´entorn. I, amb aquests llums blancs, la nit deixa de ser nit i el sistema la interpreta com a dia. La producció de l´hormona melatonina, la missatgera del sistema, minva significativament. Tot això amb un preu a pagar: els estudis epidemiològics mostren una relació entre la cronodisrupció i l´augment de la incidència de malalties cardiovasculars, deteriorament cognitiu, trastorns afectius i envelliment accelerat.
  Fa 90 anys s´afegí plom a les gasolines per millorar la combustió dels motors dels cotxes. D´immediat es comprovà que afectava la salut humana, però fa només 20 anys se´n prohibí el seu ús a Europa. No tornem a caure en un error semblant amb els LEDs blancs.